**UPUTE AUTORIMA ZA PISANJE RADA/ČLANKA ZA ČASOPIS DIDASKALOS**

**Udruga studenata pedagogije Filozofskog fakulteta Osijek (USPOS)**

* Tekstovi trebaju biti dugački između 10 i 18 stranica (ne računajući popis literature i prijevod sažetka na engleski).
* veličina slova 12, prored 1.5
* **Minimalno 10** bibliografskih jedinica**.**
* recenzije knjiga/filmova/događaja – do 5 stranica
* **Uredništvo časopisa donosi konačnu odluku o objavljivanju pristiglih radova te zadržava pravo na recenziju i lekturu svih tekstova.**

**UPUTE ZA OBLIKOVANJE TEKSTA:**

**NASLOV**: Cambria, velikim slovima (UPPERCASE), veličina slova 14, prored 1.5, podebljano (bold).

**SAŽETAK**: Cambria, podebljano (bold), veličina slova 12,

Tekst sažetka: Cambria, *kurziv*, veličina slova 12, bez proreda (single), poravnato (justified), cijeli odlomak uvučen lijevo i desno za 1 cm (paragraph indentation: left 1 cm, right 1 cm)

**KLJUČNE RIJEČI**: ispod uvodnog odlomka: jednako uvučeno i poravnato kao i sažetak; Ključne riječi (kao pojam): Cambria veličina slova 12;

Riječi koje se navode kao ključne: Cambria kurziv, veličina slova 12, poravnato (justified), abecedno poredane, (najprikladnije 4-6 riječi/pojmova koje se ne pojavljuju u naslovu, a opisuju temu)

**TEKST**: Cambria, veličina slova 12, prored 1.5, poravnato (justified), prvi red svakog ulomka uvučen za 1cm (paragraph: first line: 1 cm)

**PODNASLOVI U TEKSTU**: Cambria, podebljano (bold), lijevo poravnato, početno slovo prve riječi veliko, ostala mala (npr. **Podnaslov u tekstu**)

**BIBLIOGRAFIJA** (kao pojam): Cambria, podebljano, veličina slova 12, lijevo poravnato;

Reference u bibliografiji: Cambria, veličina slova 12, poravnato (justified), viseće za 1 cm (paragraph, hanging 1 cm).

Reference u bibliografiji trebaju biti poredane abecednim redom. Ako je korišteno više radova iz nekog zbornika, časopisa ili leksikona, onda i njih treba navesti u bibliografiji kao posebnu referencu.

**SAŽETAK NA ENGLESKOM JEZIKU**: Abstract (kao pojam) – Cambria, veličina slova 12, podebljano (bold)

Tekst sažetka na engleskom jeziku: prijevod teksta koji se nalazi u Sažetku (na početku rada), Cambria, veličina slova 12, prored: single, poravnato (justified).

Naslov rada preveden na engleski – iznad sažetka (*abstracta*), velikim slovima i usredišten.

**KLJUČNE RIJEČI NA ENGLESKOM:** Keywords - Cambria, veličina slova 12, podebljano (bold)

Riječi koje se navode kao ključne: prijevod ključnih riječi s početka rada, Cambria, veličina slova 12, poravnato (justified), prored: single.

**CITIRANJE I PARAFRAZIRANJE U TEKSTU RADA**

Bibliografske se napomene u tekstu odvajaju zagradom. Njima se izravno referira na izvor koji je korišten za ideju ili misao koja je izložena, i to na način da se navodi autor (prezime autora) i godina publikacije.

Primjer parafraziranja: Matijević (2001) drži kako se duhom antropozofije inspirira ne samo osobni život nego i odgojno djelovanje waldorfskih pedagoga.

Ako se radi o navodu nekoliko radova odvaja se točkom zarezom: (Green, 2002; Simpson, 2001; Wilson, 1997)

Ukoliko se koriste citati (izvorno navođenje misli autora), oni se označavaju navodnicima, **nakon** kojih slijede prezime autora, godina i stranica na kojoj se nalazi izvorni tekst.

Primjer citiranja: “Većina rasprava o kršćanskoj misli započinje njezinim srednjovjekovnim izvorima i teorija i počesto se tu i završava“ (Bakić, 1997: 31).

Kada se radi više od dva autora jednog rada, navodi se prezime prvog autora uz što se nadopisuje „i dr.” ili „i sur.”, nakon čeka slijedi godina. Primjer: (Mrnjaus i dr., 2013) ili (Mrnjaus i sur., 2013). Ako je riječ o citiranju, uz godinu se još dodaje broj stranice (Mrnjaus i dr., 2013, 124)

Ukoliko citat broji više od 40 riječi, piše se sa smanjenim fontom (font 11) i proredom (single), bez navodnika i pomaknuto (indent) pet mjesta s obje strane teksta.

Primjer**:** Dobar primjer za to možemo vidjeti kod Frankovića (1958:21).

U prvo vrijeme gradske škole imale su samo po jednog učitelja (magister), koji je podučavao dječake i mladiće u čitanju, pisanju, računanju i latinskoj gramatici. Potkraj XIV. stoljeća elementarna obuka odvaja se od gramatičke: čitanje, pisanje i račun podučava pomoćni učitelj (repetitor), dok učenje latinskog jezika po gramatici Elija Donata (tzv. ars minor) ostaje u rukama učitelja gramatike, koji nadzire rad repetitora kao upravitelj škole (rector scholarum). (…) Sadržaj nastave zavisio je o učiteljevu znanju; što je obrazovaniji bio uči­telj, bila je bolja škola. Propisanog nastavnog programa nije bilo. Neki učitelji gramatike predavali su i više od Donata: tumačili su Ezopove basne, Katonove distihe o moralu ili kojeg lakšeg latinskog pisca, ponegdje i retoriku (Franković, 1958: 21).

Ukoliko se navodi misao nekog autora koju je već neko drugi citirao ili parafrazirao, onda se najprije navode podaci o izvornom autoru (prezime, godina publikacije), koju slijede podaci o autoru i publikaciji u kojoj je parafraza ili citat korišten.

Primjer: Suvremene meta-etičke i meta-aksiološke teorije zamjeraju tradicionalnoj filozofiji morala zbog toga što u odgovoru na primarna pitanja morala prethodno nije ustvrdila šta se hoće pitati pitanjima na koja se želi dati odgovor (Mur, 1963, prema Muhović, 1999).

Napomene su dopunska objašnjenja ili komentari ideje ili teme koju obrađujemo, koje se iz različitih razloga (opseg rada, neuklapanje se u tekst kao cjelinu itd.), uvrštavaju kao objašnjavajuće napomene (tzv. fusnote u podtekstu, bez navođenja izvora).

**CITIRANJE LITERATURE U BIBLIOGRAFIJI**

**Knjige (jedan autor)**: Munjiza, E. (2009). *Povijest hrvatskog školstva i pedagogije*. Osijek: Sveučilište J. J. Strossmayera.

**Knjige (više autora)**: Seitz, M., Hallwachs, U. (1999). *Montessori ili Waldorf – Usporedba*. Zagreb: Educa.

**Članak u časopisu**: Babić, N., Irović, S. (2000). Učenje i poučavanje u predškolskim programima u svjetlu konstruktivizma. *Napredak,* 142 (1), 39-51. [[1]](#footnote-1)

**Članak u zborniku**: Babić, N., Kuzma, Z. (1999). Kontinuitet/diskonzinuitet u razvoju dječje autonomije. U: N. Babić, S. Irović (Ur.), *Interakcija odrasli – dijete i autonomija djeteta* (str. 24.29). Osijek: Visoka učiteljska škola, Rijeka: Visoka učiteljska škola. [[2]](#footnote-2)

**Rad u *online* časopisu**: Franke, R., Ruiz, S., Sharkness, J., De Angelo, L., Pryor, J. (2010). *Findings from the 2009 Administration of the College Senior Survey (CSS): National Aggregates*. http://www.heri.ucla.edu/PDFs/pubs/Reports/2009\_CSS\_Report.pdf (preuzeto 28. 4. 2016.) [[3]](#footnote-3)

**Internetske stranice**: <http://www.britannica.com/biography/Helen-Parkhurst> (preuzeto 28.4.2016.)

**Molimo Vas da pazite na pravopis i gramatiku. Sretno s pisanjem!**

1. 142 (1), 39-51. (142 se odnosi na volumen, (1) na broj časopisa, a 39-51. na stranice na kojima je rad) [↑](#footnote-ref-1)
2. Redoslijed navođenja bibliografske jedinice iz zbornika radova: autor/i (godina izdanja), ime članka, nakon čega slijedi ime/na urednika te naziv zbornika, stranice na kojima se nalazi rad, mjesto izdanja: izdavač. [↑](#footnote-ref-2)
3. Knjige i članci pronađeni u online izdanju navode se prema pravilima navoda tiskanih izdanja, uz dodatak navoda internetske stranice ili izvora na kojemu se dokument može pronaći na internetu, te je bitno navesti datum pristupa/preuzimanja dokumenta. [↑](#footnote-ref-3)